My goedjies | George Herald
Wednesday, 16 March 2011, 10:28
Die laaste matras is in... 'n leeftyd gekompakteer in een vraghouer, reg vir die vaart Australië toe.
René Uys en haar man Hennie het 'n jaar gelede Australië toe getrek, maar hulle George-huis ook nog in stand gehou vir van hulle kinders wat daarin gewoon het. Sy het egter verlede maand haar huis kom ontruim en sit nou met altwee voete terug in haar nuwe land. Sy het onderneem om gereeld van haar te laat hoor oor hul belewenisse in die nuwe omgewing, en alles wat 'anders' is as dit waaraan ons gewoond is. Sy het byvoorbeeld 'n stofsuier-robot wat op gegewe tye wegspring om sy werk te doen terwyl die Uyse by die werk is! Meer daaroor later - vandag skryf René oor die finale oppak.
En so is ek nou alweer twee weke terug in Australië ná 'n traumatiese oppak van my huis in George.
Daar is groot oë gemaak vir my oor ek alles wou inpak, maar dis mos mý goedjies, en my goedjies wil ek hier hê in my nuwe land. Dit is in elk geval sy skuld dat ek vir meer as 'n jaar sonder my geliefde goedjies moes wees.
Nogal avontuurlik gewees om alles nuut te moes koop - van teelepels tot beddens, met die minimum fondse! Natuurlik als Chinese goed - die goedkoopste, en in flatpacks afgelaai. Tot die sitkamerstel was in 'n flatpack! En ja, die meeste kombuisware moes na 'n jaar vervang word as gevolg van die kwaliteit. (Hoekom sou ek duur koop as ek al my goedjies in Suid-Afrika het?)
Hoe het dit gevoel toe die laaste goed uitgedra is uit my pragtige huis in George? Wel, ek het gemengde gevoelens gehad: eerstens verligting dat 'n volgende stap na stabiliteit geneem is, maar ook hartseer om die huis wat na ons smaak gebou is, die mooiste huis wat ek in my lewe gehad het of ooit weer sal hê, soos 'n leë dop daar staan...
Ek het vir oulaas deurgestap en foto's geneem van die dop met elke teël wat ek self gekies het, elke gordyn wat ek laat maak het, elke kleurskema na my eie smaak. Ja, en ek het lekker gehuil.
Die "George"-kringloop van my lewe is voltooi.
Nou is my goedjies op pad! Hoe heerlik gaan dit wees om my foto-albums uit te pak, my ornamente en skilderye, my beddegoed en slaaibakke!
Die groot probleem wat nou voorlê, is om blyplek te kry waar alles gaan inpas - die "flatjie" gaan nie doen nie; hy is vol van my Aussie-goedjies!